<classify> WAZIRI wa Mambo ya Ndani ya Nchi, Kangi Lugola amepiga marufuku Polisi jamii kukamata bodaboda zinazofanya makosa ya usalama barabarani nchini. Pia amepiga marufuku polisi wa usalama barabarani, kukamata vyombo vya moto wakiwa hawajavaa sare za jeshi.Akizungumza na mamia ya wananchi katika mkutano wa hadhara, uliofanyika Uwanja wa Shule ya Msingi Mafisa, Kata ya Mwembesongo katika Manispaa ya Morgoro jana, Lugola alisema Polisi Jamii hawana ujuzi wa kijeshi wa ukamataji wa bodaboda, hivyo kuendelea kuifanya kazi hiyo ni kuwanyanyasa wananchi.Nimepata malalamiko mengi ninapofanya ziara zangu hapa nchini, wengi wanawalalamikia Polisi Jamii kuwaonea, kuwaomba rushwa na kuwakamata pasipofuata utaratibu unaotakiwa kijeshi, hapa Morogoro pia katika mkutano huu wa hadhara mnayasema yale yale, sasa natangaza kuanzia leo marufuku Polisi Jamii kukamata bodaboda, alisema Lugola.Aidha, alipiga marufuku baadhi ya Polisi wa Usalama Barabarani, wenye tabia ya kutovaa sare za jeshi na kuingia barabarani au mitaani na kukamata magari na bodaboda. Lugola alisema lazima polisi wafuate sheria za usalama barabarani, hasa wanapokamata magari yanayofanya makosa, uvaaji wa sare za jeshi ni muhimu na unapaswa kufutwa.Aliongeza kuwa bodaboda au vyombo vingine vya moto, zinazovunja sheria za usalama barabarani, zinapaswa kukamatwa bila kuwaonea huruma, ila ni kosa Polisi kuwanyanyasa vijana hao wanaopata riziki kupitia biashara hiyo. Mnapaswa kukamata hizi bodaboda zinapofanya makosa, tabia ya kukurupuka huku mkitafuta fedha zisizo halali, huko ni kuwaonea waendesha bodaboda, alisema Lugola.Lugola alifafanua kuwa bodaboda zinazotakiwa kuwepo kituo cha polisi ni zile zilizopo katika makundi matatu, ambayo ni bodaboda zilizohusika kwenye uhalifu, zilizotelekezwa au zilizookotwa na zilizohusika katika ajali. Bodaboda hizo ndizo zinapaswa kuwepo vituoni, lakini kuziweka bodaboda ambazo hazipo katika makundi hayo, napiga marufuku na hii nataka Polisi nchi nzima mnielewe, alisema Lugola.Pia aliwataka waendesha bodaboda mjini Morogoro na Tanzania kwa ujumla,wafuate sheria za usalama barabarani zikiwemo kuvaa kofia ngumu, kutokubeba abiria zaidi ya mmoja na wakiendesha wanapaswa kuwasha taa. Lugola alianza ziara ya siku tatu, akitembelea wilaya za Morogoro, Mvomero, Kilosa na Gairo, kusikiliza kero za wananchi na kufuatilia maagizo yake aliyoyatoa kwa vyombo vya ulinzi na usalama vilivyopo katika wizara yake.  <topic>: kitaifa 